Afkondigings 5 Mei - NG Kerk Somerset-Wes
Baie welkom in ons erediens. Dit is Pase en ons herinner ons voortdurend daaraan dat ons die opgestane Here dien en aanbid. Ons wéét en vier die feit dat Hy steeds in sy wêreld aan die werk is op ondenkbare en verrassende wyses en bid daarom ook dat Hy ons oë sal open vir waar Hy aan die werk is en hoe Hy ons daarby wil betrek. Om ons in hierdie proses te help, stuur die leesrooster ons vandag na Handelinge 9. Mag die Here van die kerk ons, die lede van sy liggaam, vandag seën met 'n nuwe verstaan van- en ywer vir sy werk.
Aanddiens in Patmos 18:30
Tydens vanaand se oopgesprek, sit ons die debat voort oor hoe en waar Jesus om ons aan die werk is en tot watter mate ons daarby betrokke is, of behoort te wees, ten einde Hom te verheerlik deur ons lewe en getuienis. Kom gesels saam met ons.
Christo Meyer, herstel na operasie.
Hennie Gerber,herstel na skoueroperasie.
Tannie Runa van Jaarsveld, siek
Winter is amper hier en Macassar se Jesusbende kindertjies het gebreide wolmusse nodig. Skakel die kerkkantoor, indien u die patroon benodig.
Helderberg Dienssentrum benodig ook voortdurend 25x25cm gehekelde of gebreide blokke vir komberse.
Sien asb. ons kalender vir die datums waarop die Bloedoortappingsdiens klinieke in ons kerksaal aanbied waartydens u kan kom bloed skenk.
Volgende geleentheid is Maandag, 6 Mei 2019 vanaf 14:00 – 19:00 in die kerksaal.
Dance for PD is 'n merkwaardige program wat gespesialiseerde dansklasse aan persone met Parkinsons, hulle familie, vriende en versorgers bied. Dié program is begin in 2001 in New York en is die produk wat gestalte gekry het deur die samewerking van die Mark Morris Dansgeselskap en die Brooklyn Parkinsons Groep. Dit word tans aangebied in meer as 250 gemeenskappe in 25 lande dwarsoor die wêreld.
Bevorder grasie, soepelheid en beweging oor die algemeen
Verbeter die konneksie tussen die brein en die res van die liggaam
Verbeter balans en ruimtelike bewussyn
Vir sosiale interaksie, kreatiwiteit, selfversekerdheid en "JOY"
KOSTE: R70 per persoon met Parkinsons
Gades en versorgers – geen koste
PLEK: Hottentots-Holland gemeente, Gordon- en Cloetenbergweg
HULP VIR BOMSLAGOFFERS IN SRI LANKA
Sri Lanka was onlangs die slagoffer van verwoestende IS terrosiste aanvalle by kerke en hotelle. 'n Spesiale oproep het van ons vennoot, die Christian Reformed Church in Sri Lanka gekom, om saam met hulle twee spesifieke gesinne te help en te ondersteun. Beide gesinne het familielede (ook broodwinners) verloor en het tans nog kinders in ICU weens beserings en wonde opgedoen tydens die ontploffings. Een gesin is van die Katolieke Kerk, St. Anthony's Shrine in Negombo naby Colombo en nou verwant aan een van die CRCSL leraars en ons Sri Lanka projek. Die ander gesin is van die Protestant Zion Church in Batticaloa aan die ooskus van Sri Lanka. Die effek van die bomme is wreed en verkriklik. Weens die verbod op sosiale media en whattsapp tans in Sri Lanka, is kommunikasie tans moeilik, maar meer inligting oor die gesinne sal mettertyd bekom word. Finansiële bydraes sal baie waardeer word en 'n direkte positiewe impak op die geaffekteerde mense maak. Die fondse sal noukeurig deur ons Sri Lanka projekspan en die CRCSL bestuur word.
Helderberg Uitreik, ABSA Helderberg,
Rek nr 911 4483 080, Verwys: Rampfonds SL,
Navrae: Paul Kilian pckilian@gmail.com
Soos verlede jaar, wil ons weer vra vir skenkings van ou komberse vir die haweloses. Daar is ongeveer 25 haweloses vir wie ons graag elkeen 'n kombers sou wou gee. Dit kan by die kerkkantoor afgegee word.
Navrae: Annemarie Hollenbach – 082 784 8841
Lees asb meer op Afkondigings 21 April
Kontak asseblief vir Paul Brits (082 609 5043) sou u geroepe voel om te help, alternatiewelik vir Rene Potgieter (082 4484 711).